[{"text_idx": "#000002", "text": "Y WefanY Ti\u0302mGwybodaeth i Rieni"}, {"text_idx": "#000006", "text": "*For English review, see language toggle switch*"}, {"text_idx": "#000007", "text": "\u201cIt is unequivocal.\u201d Mae newid hinsawdd yn digwydd. Dyna mae adroddiad diweddaraf yr IPCC (2022) yn ei ddweud. Does dim amheuaeth ei fod yn effeithio ar ein planed erbyn hyn -mae angen i ni weithredu, a hynny cyn ei bod hi\u2019n rhy hwyr!"}, {"text_idx": "#000008", "text": "Gyda chymaint o bethau eraill yn digwydd yn y newyddion, fel y rhyfel yn Wcra\u0301in, y cost of living crisis ac ati, hawdd yw anghofio\u2019r argyfwng amgylcheddol a\u2019i wylio\u2019n llithro lawr yr agenda. Dim ond heddiw, dywedodd prif weinidog newydd y DU na fydd o\u2019n teithio i\u2019r gynhadledd enfawr COP27 eleni \u2013 pa fath o esiampl mae hynny\u2019n ei osod?"}, {"text_idx": "#000009", "text": "Yn ddiweddar, erfyniodd y cyflwynydd enwog, Syr David Attenborough, arnom i roi stop ar newid hinsawdd er mwyn achub y blaned. Mae\u2019r fideo yn ddirdynnol ac yn werth ei gweld \u2013 rhan o gyfres Frozen Planet II ar y BBC."}, {"text_idx": "#000010", "text": "Pan oeddwn i'n blentyn - llyfrau Dorling Kindersley oedd fy ffefryn. Yn wir, roeddwn i\u2019n eu llowcio. Llongau. Trenau. Adeiladau. Ymlusgiaid. Adar. Roedd gen i\u2019r cyfan! Heb os, rhain YW'r llyfrau ffeithiol gorau sydd ar y farchnad - o ran eu delwedd a\u2019u cynnwys. Maen nhw mor llachar a gweledol gyda lluniau eye-catching i ddenu sylw cenhedlaeth o blant ifanc sydd wedi tyfu i fyny o flaen sgriniau. Nid gwerslyfrau llychlyd a diflas mo\u2019r rhain! Mae\u2019r gwaith dylunio a gosod yn ardderchog - gyda thudalennau yn orlawn a\u0302 ffeithiau diddorol ond wedi eu gwahanu\u2019n dameidiau bach mewn ffont amlwg."}, {"text_idx": "#000011", "text": "Dwi wedi bod fatha to\u0302n gron yn so\u0302n am y diffyg llyfrau ffeithiol Cymraeg da sydd ar gael. Nid pawb sydd eisiau darllen storis am dylwyth teg neu\u2019r Mabinogi. Fedra i ddim pwysleisio pa mor bwysig ydi cael cyfresi ffeithiol difyr, sy\u2019n gallu bwydo chwilfrydedd ac awydd plant ifanc am wybodaeth. O edrych ar beth sydd ar gael ar y silffoedd yn y Gymraeg ar hyn o bryd - da ni ar ei ho\u0302l hi braidd. Lle mae\u2019r llyfrau ffeithiol wedi mynd?"}, {"text_idx": "#000012", "text": "\u2018Sad\u2019 efallai, ond mi wnes i ecseitio pan welais i fod Rily wedi addasu un o lyfrau DK o\u2019r gyfres wych Find Out! / Darganfod!"}, {"text_idx": "#000013", "text": "Mae\u2019r llyfr yn cychwyn o\u2019r cychwyn - gan esbonio beth yn union ydi \u2018hinsawdd.\u2019 Mae\u2019r llyfr yn olrhain hanes a newidiadau\u2019r hinsawdd drwy'r oesoedd a sut y cyrhaeddon ni\u2019r sefyllfa bryderus \u2019da ni ynddi heddiw. Mae\u2019n esbonio\u2019n glir sut mae dyn wedi effeithio ar y systemau cain sy\u2019n cadw\u2019r blaned yn iach ac yn gytbwys. Yn ogystal a\u0302 thrafod yr achosion, cawn enghreifftiau o\u2019r goblygiadau os na wnawn ni newid ein ffyrdd. Does dim yn portreadu\u2019r argyfwng hinsawdd yn fwy na\u2019r ddelwedd o\u2019r arth wen sydd ar y clawr. Mae \u2019na linell denau rhwng dweud y gwir yn onest a chodi ofn heb fod angen, a dwi\u2019n meddwl fod y llyfr yma\u2019n taro\u2019r cydbwysedd yn iawn."}, {"text_idx": "#000014", "text": "Os ydym am weld gwir newid, rhaid i ddynolryw newid ei hagwedd a\u2019i hymddygiad. Mae newid hinsawdd \u2013 a sut i\u2019w ddatrys \u2013 yn broblem hynod o gymhleth, ac yn un sy\u2019n gofyn am gydweithio byd-eang. Tydi hi ddim yn rhy hwyr eto \u2013 drwy weithio gyda\u2019n gilydd, gallwn droi\u2019r trai ar y newidiadau pellgyrhaeddol!"}, {"text_idx": "#000015", "text": "Mae graddfa\u2019r broblem fyd-eang mor fawr ei fod yn anodd i ni ei brosesu weithiau. Dyna pam dwi\u2019n hoffi\u2019r ffaith fod y llyfr yn cynnig syniadau ymarferol am yr hyn y gallwn NI ei wneud, ar lefel bersonol. Dewi Sant ddywedodd \u201cGwnewch y pethau bychain\u201d ynte. Pan mae\u2019r amgylchedd yn y cwestiwn- roedd o\u2019n llygaid ei le. Rhaid i bob un ohonom ni chwarae ein rhan, hyd yn oed os yw hynny\u2019n golygu troi\u2019r thermostat i lawr ambell i radd, neu sychu\u2019r dillad ar y lein yn lle eu taflu mewn i\u2019r tumble dryer."}, {"text_idx": "#000016", "text": "Dwi wedi gwirioni efo\u2019r llyfr yma - pli\u0302s pli\u0302s Rily wnewch chi addasu mwy o\u2019r gyfres? Dwi wedi archebu sawl un o\u2019r llyfrau Saesneg yn barod (Engineering, Reptiles a Space Travel!) ac mi fasa\u2019n gre\u0302t cael mwy o\u2019r gyfres yn y Gymraeg."}, {"text_idx": "#000017", "text": "Dyma lyfr fydd yn hynod o ddefnyddiol yn yr ystafell ddosbarth, i wneud gwaith daearyddiaeth ar gynhesu byd eang neu gynaliadwyedd, er enghraifft. Fel athro fy hun, gallaf dystio bod y llyfr yma\u2019n cynnig llawer iawn o gyfleoedd am waith ymchwil annibynnol ac am drafodaethau difyr."}, {"text_idx": "#000020", "text": "amgylcheddAmgylcheddolnewid hinsawddffeithioladdasiadcynhesu byd eangdaearyddiaethgwyddoniaethY Ddaear"}, {"text_idx": "#000025", "text": "Menter gwirfoddol yw So\u0302n am Lyfra sy\u2019n darparu adolygiadau dwyieithog o lyfrau Cymraeg i blant a phobl ifanc. Bydd hefyd yn cynnig llwyfan i sgyrsiau a thrafodaethau am lyfrau. Rydym yn gweithredu\u2019n gwbl annibynnol ac yn gwerthfawrogi unrhyw roddion all ein helpu i gyflawni'r nodau hyn. Bydd eich rhodd yn help i ni gynnal y gwasanaeth."}]